Predlog SKLEP SVETA o določitvi sestave Odbora regij /* COM/2014/0226 final - 2014/0128 (NLE) */





OBRAZLOŽITVENI MEMORANDUM 1. OZADJE PREDLOGA Člen 305 Pogodbe o delovanju Evropske unije (PDEU) določa, da število članov Odbora regij (v nadaljnjem besedilu: odbor) ne sme preseči 350. Sestava odbora je bila do začetka veljavnosti Lizbonske pogodbe določena v pogodbah. Od takrat pa drugi odstavek člena 305 PDEU določa, da Svet na predlog Komisije soglasno sprejme sklep, s katerim določi sestavo odbora. Člen 8 Protokola (št. 36) o prehodni ureditvi je „do začetka veljavnosti sklepa iz člena 305 Pogodbe o delovanju Evropske unije“ ohranil sestavo odbora, kot je bila prej določena v členu 263 Pogodbe ES. S 1. julijem 2013 je bila sestava odbora prilagojena s členom 24(1) Akta o pogojih pristopa Republike Hrvaške. Člen 24(2) tega akta določa, da se število članov odbora „zaradi upoštevanja pristopa Hrvaške začasno poveča na 353 za obdobje od dne pristopa do konca mandata, med katerim Hrvaška pristopi k Uniji, ali do začetka veljavnosti sklepa iz drugega odstavka člena 305 PDEU, kar je prej.“ Sedanji mandat odbora se konča 31. januarja 2015. Zato mora Svet pravočasno sprejeti sklep o sestavi odbora, in sicer preden začne postopek za naslednji mandat Odbora regij za obdobje 2015–2020. Treba je opozoriti, da člen 300(5) PDEU določa, da pravila, ki urejajo sestavo posvetovalnih organov, „redno preverja Svet ob upoštevanju gospodarskega, socialnega in demografskega razvoja v Uniji. Svet na predlog Komisije v ta namen sprejema sklepe.“ 2. REZULTATI POSVETOVANJ Z ZAINTERESIRANIMI STRANMI Odbor regij je 6. oktobra 2010 sprejel priporočila Evropski komisiji in Svetu za prihodnjo sestavo Odbora regij Evropske unije.[1] Priporoča uporabo stalnega „modela za dodelitev sedežev pri prihodnji širitvi. Začenši z najmanjšimi delegacijami prepustijo delegacije po en sedež, vse dokler ni na voljo dovolj sedežev za vsakokratno širitev. Pri poznejših širitvah se postopek nadaljuje z delegacijo, ki je naslednja na vrsti. Pri prepustitvi sedežev bi bilo treba zagotoviti, da nobena delegacija ne šteje manj kot pet članov. Tako se ohranjajo sorazmernost, pluralizem in solidarnost med delegacijami.“ Odbor prav tako „meni, da se [ta] načela [ki jih je opredelil odbor] uresničujejo z uvedbo spodnje meje za število članov, za katero se določi 5 članov za državo članico z najmanj prebivalci, in z uvedbo zgornje meje 24 članov za državo članico z največ prebivalci.“ Komisija je upoštevala tudi prejeta mnenja nekaterih držav članic, ki so zagovarjale večje število sedežev za države članice z največ prebivalci, ter stališča, navedena v protokolih in stališčih k Evropski konvenciji 2002–2003. Poleg tega ni bilo od medvladne konference, ki je sprejela besedilo Lizbonske pogodbe, nobenega gospodarskega, socialnega in demografskega razvoja, ki bi upravičil večjo spremembo sestave odbora. Zato je ta predlog omejen na določitev števila članov odbora za vsako državo članico. 3. PRAVNI ELEMENTI PREDLOGA 3.1 Pravna podlaga Predlog temelji na drugem odstavku člena 305 PDEU, ki določa, da Svet soglasno sprejme sklep, s katerim določi sestavo odbora. 3.2 Razlaga predloga Po pristopu Hrvaške ni mogoče v celoti ohraniti sedanje sestave odbora po izteku mandata sedanjih članov, saj bi bilo preseženo največje število sedežev, kakor je določeno v Pogodbi. Pogodbe ne vsebujejo določb o tem, kako določiti sestavo Ekonomsko-socialnega odbora ali Odbora regij v okviru 350 dovoljenih članov. V nasprotju s tem pa so merila za sestavo Evropskega parlamenta določena v členu 14(2) Pogodbe o Evropski uniji. Medtem ko Parlament sestavljajo neposredno izvoljeni predstavniki državljanov Unije, je odbor sestavljen iz predstavnikov regionalnih in lokalnih skupnosti (člen 300(3) PDEU). Zato je prednostna skrb zagotoviti, da se v odboru sliši glas regij in lokalnih skupnosti, ne pa vzpostavitev neposredne povezave s številom prebivalcev posamezne države. Komisija meni, da bi bilo treba v čim večji meri ohraniti sedanje ravnotežje v sestavi odbora, saj je rezultat zaporednih medvladnih konferenc. Zato predlaga čim manj sprememb, in sicer zmanjšanje sedanjega števila sedežev, dodeljenih državi članici, za največ enega ter – ob spoštovanju najmanjšega števila petih sedežev na državo članico (sedanje število sedežev za Malto), ki omogoča sodelovanje članov iz vsake države članice v vseh dejavnostih odbora, – uporabo teh znižanj najprej pri državah z najmanj prebivalci (Luksemburg, Ciper in Estonija). Komisija sprejema ta predlog skupaj s predlogom o sestavi Ekonomsko-socialnega odbora. Podobnost razporeditve sedežev med državami članicami v obeh odborih bi bilo treba ohraniti. Komisija meni, da glede na to, da Pogodba določa reden pregled in ne predpisuje meril, na katerih bi lahko temeljila stalna metodologija, ne bi bilo primerno določiti metodologije, ki bi vnaprej določala prerazporeditev sedežev v primeru nove širitve. 3.3 Začetek veljavnosti Komisija predlaga, naj Svet odloži začetek veljavnosti tega sklepa do dneva po izteku sedanjega mandata odbora. Če se začetek veljavnosti ne odloži, bi člen 24(2) Akta o pogojih pristopa Republike Hrvaške pomenil, da začasno povečanje na 353 članov od dneva začetka veljavnosti tega sklepa ne bi bilo več zakonito. 2014/0128 (NLE) Predlog SKLEP SVETA o določitvi sestave Odbora regij SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 305 Pogodbe, ob upoštevanju predloga Evropske komisije, ob upoštevanju naslednjega: (1) Člen 300(3) Pogodbe o delovanju Evropske unije določa, da je Odbor regij sestavljen iz predstavnikov regionalnih in lokalnih skupnosti, ki so bodisi izvoljeni v regionalne ali lokalne skupnosti ali pa so politično odgovorni izvoljeni skupščini. (2) Člen 305 Pogodbe o delovanju Evropske unije določa, da sestavo Odbora regij določi Svet. Število članov ne sme preseči 350. (3) Odbor regij je 6. oktobra 2010 sprejel priporočila Evropski komisiji in Svetu za prihodnjo sestavo Odbora regij Evropske unije[2]. (4) V čim večji meri bi bilo treba ohraniti sedanje ravnotežje v sestavi Odbora regij, saj je rezultat zaporednih medvladnih konferenc. (5) Da se do izteka mandata sedanjih članov omogoči sestava Odbora regij v skladu s členom 24 Akta o pogojih pristopa Republike Hrvaške, bi bilo treba začetek veljavnosti tega sklepa odložiti do tega datuma – SPREJEL NASLEDNJI SKLEP: Člen 1 Število članov Odbora regij je naslednje: Belgija 12 Bolgarija 12 Češka 12 Danska 9 Nemčija 24 Estonija 6 Irska 9 Grčija 12 Španija 21 Francija 24 Hrvaška 9 Italija 24 Ciper 5 Latvija 7 Litva 9 Luksemburg 5 Madžarska 12 Malta 5 Nizozemska 12 Avstrija 12 Poljska 21 Portugalska 12 Romunija 15 Slovenija 7 Slovaška 9 Finska 9 Švedska 12 Združeno kraljestvo 24. Člen 2 Ta sklep začne veljati na datum po dnevu, ko se izteče mandat sedanjih članov Odbora regij. V Bruslju, Za Svet Predsednik [1] Odbor regij, R/CdR 137/2010 fin, Priporočila Evropski komisiji in Svetu za prihodnjo sestavo Odbora regij Evropske unije, 6. oktober 2010. [2] CdR 137/2010 fin.